લોકતંત્રમાં અખબારોનું કામ સરકારની સકારાત્મક આલોચના પણ છે. અખબારોમાં સરકારની નીતિરીતિઓની ટીકા જોવા મળે તે સ્વાભાવિક છે. આમ પણ કૂતરું માણસને કરડે તે સમાચાર નથી પણ માણસ કૂતરાને કરડે તે સમાચાર છે. લોકોને ચટપટા અને ચકચારભર્યા સમાચારો તેમ જ અપરાધને લગતા સમાચારો ગમે છે. આવા સમાચાર આપતાં છાપાં લોકો વધુ પસંદ કરે છે. આમ છાપાં અને સમાચાર આધારિત સામાયિકોમાં નકારાત્મક સમાચારોનું પ્રમાણ વધારે રહે તેવું સામાન્ય રીતે બને છે. સમાચારોમાં આવતા નકારાત્મક સમાચારો વાચકમાં નકારાત્મકતા અને શક્તિહિનતાની લાગણી જન્માવે તેવી સંભાવના રહે છે. સમાચાર માધ્યમો દ્વારા આવી નકારાત્મક બાબતો જોવા-સાંભળવાથી લોકોના મનમાં એવો ભાવ જન્મે છે કે આ દેશમાં બધું જ બરાબર ચાલતું નથી, અસત્યનો જ જય થાય છે. કશું સારું કરી શકાય તેમ નથી. આ પરિસ્થિતિ બદલી શકાય તેમ નથી. પ્રયત્ન કરવાનો કોઈ અર્થ નથી. પ્રયાસ કરનારાઓ હારે છે અને ખુવાર થાય છે. લોકોમાં આવી ભાવના દેશની પ્રગતિની દિશામાં એક મહત્વનો અવરોધ ગણી શકાય – યુવાનોએ આ ભાવનાથી બચવા જેવું છે. યુવાન સ્વભાવે આદર્શવાદી હોય છે. તેના દિલમાં દુનિયા બદલવાની ઈચ્છા હોય છે. સંપર્ક માધ્યમોને કારણે તેના મનમાં ઊભી થતી આ છાપને કારણે તેના મનમાં મૂલ્યો વિશે આશંકા જન્મે છે. તે આદર્શોને કોરાણે મૂકી દઈ સાધારણ માણસની જેમ જીવવા પ્રેરાય છે. અન્યાય સહી લેવા તૈયાર થાય છે. અન્યાય સહી લે છે. જૂઠ, દંભ, ભ્રષ્ટાચાર, આદિનો વિરોધ કરવાને બદલે તેને અપનાવતો થાય છે.